om at give Finland tilladelse til at indføre en særlig foranstaltning, der fraviger artikel 287 i direktiv 2006/112/EF om det fælles merværdiafgiftssystem

BEGRUNDELSE

I henhold til artikel 395, stk. 1, i Rådets direktiv 2006/112/EF af 28. november 2006 om det fælles merværdiafgiftssystem ("momsdirektivet") kan Rådet med enstemmighed på forslag af Kommissionen give en medlemsstat tilladelse til at indføre særlige foranstaltninger, der fraviger bestemmelserne i nævnte direktiv, for at forenkle afgiftsopkrævningen eller for at forhindre visse former for momsunddragelse eller momsundgåelse.

Ved brev registreret i Kommissionen den 6. januar 2020 anmodede Finland om tilladelse til at anvende en foranstaltning fra den 1. januar 2021, der fraviger artikel 287 i momsdirektivet, og som giver Finland mulighed for at momsfritage afgiftspligtige personer, hvis årlige omsætning ikke overstiger 15 000 EUR. Ved brev registreret i Kommissionen den 19. februar 2020 fremlagde Finland mere detaljerede oplysninger om den foranstaltning, landet ønsker at indføre.

I overensstemmelse med momsdirektivets artikel 395, stk. 2, underrettede Kommissionen ved brev af 10. marts 2020 de øvrige medlemsstater om Finlands anmodning. Ved brev af 11. marts 2020 meddelte Kommissionen Finland, at den rådede over alle de nødvendige oplysninger for at kunne vurdere anmodningen

1.BAGGRUND FOR FORSLAGET

•Forslagets begrundelse og formål

Det følger af momsdirektivets afsnit XII, kapitel 1, at medlemsstaterne har mulighed for at anvende særordninger for små virksomheder, herunder mulighed for at indrømme afgiftsfritagelse for afgiftspligtige personer med en årlig omsætning under et vist beløb. Momsfritagelsen indebærer, at en afgiftspligtig person ikke skal opkræve moms af leveringer og følgelig heller ikke kan fradrage indgående moms. I henhold til momsdirektivets artikel 287, stk. 5, kan Finland indrømme afgiftsfritagelse til afgiftspligtige personer med en årlig omsætning, der højst er lig med modværdien i national valuta af 10 000 ECU beregnet på grundlag af kursen på dagen for landets tiltrædelse. Finland indførte euroen den 1. januar 2002. Ved at hæve tærsklen for momsregistrering af afgiftspligtige personer fra 10 000 ECU til 15 000 EUR forventes det, at foranstaltningen vil mindske den administrative byrde for virksomheder, der kan omfattes af ordningen, og især for mikrovirksomheder, idet de fritages for momsforpligtelserne under den almindelige momsordning, f.eks. at føre momsregnskab eller indgive momsangivelser. Desuden reduceres skattemyndighedernes arbejdsbyrde. Ifølge de finske myndigheder vil foranstaltningen kun have en mindre indvirkning på de samlede indtægter fra moms, der opkræves i det endelige forbrugsled. Foranstaltningen er valgfri. Små virksomheder, hvis omsætning ikke overstiger tærsklen, vil derfor stadig have mulighed for og ret til at anvende den almindelige momsordning. Fravigelsesforanstaltninger indrømmes normalt for en begrænset periode, således at det kan vurderes, om de fortsat er hensigtsmæssige og effektive. Desuden har bestemmelserne i momsdirektivets artikel 281-294 vedrørende særordningen for små virksomheder for nylig været genstand for en gennemgang. Det nye direktiv om enklere momsregler for små virksomheder indeholder krav om, at medlemsstaterne senest den 31. december 2024 vedtager og offentliggør de love og administrative bestemmelser, der er nødvendige for at overholde de nye regler. Medlemsstaterne skal anvende disse nationale bestemmelser fra den 1. januar 2025. Der bør derfor gives Finland tilladelse til at anvende fravigelsesforanstaltningen indtil den 31. december 2024.

•Sammenhæng med de gældende regler på samme område